คาราบาว
วงคาราบาวเกิดจากการก่อตั้งโดยนักเรียนไทยที่กำลังศึกษาอยู่ที่สถาบันเทคโนโลยีมาปัว กรุงมะนิลาประเทศฟิลิปปินส์ 3 คน คือแอ๊ด - ยืนยง โอภากุล , เขียว - กีรติ พรหมสาขา ณ สกลนคร และไข่ - สานิตย์ ลิ่มศิลา ขึ้นที่นั่น ในปี พ.ศ. 2523 โดยคำว่า "คาราบาว" เป็นภาษาตากาล็อก คือภาษาพื้นเมืองของฟิลิปปินส์ แปลว่า ควาย หรือคนใช้แรงงาน ซึ่งทางฟิลิปปินส์ถือเป็นสัญลักษณ์ของชนชั้นเกษตร โดยหมายจะเป็นวงดนตรีที่มีเนื้อหาเพื่อชีวิต
บาวเบญจเพส
บาวเบญจเพส เป็นคอนเสิร์ตใหญ่เนื่องในโอกาสครบรอบ 25 ปีของวงคาราบาว จัดขึ้นเมื่อวันเสาร์ที่ 1 ธันวาคม และ วันอาทิตย์ที่ 2 ธันวาคม พ.ศ. 2550 เวลา 19.00 น. ณ อิมแพ็ค อารีน่า เมืองทองธานี จังหวัดนนทบุรี ซึ่งในคอนเสิร์ตครั้งนี้เป็นการแสดงของปสมาชิกวงคาราบาวยุคปัจจุบัน และยังได้สมาชิกวงในยุคคลาสสิกไลน์อัพ 2 คน คือเป้า - อำนาจ ลูกจันทร์ และเขียว - กีรติ พรหมสาขา ณ สกลนคร มาร่วมแสดง